KOMISSION DELEGOITU ASETUS (EU) 2022/76,

annettu 22 päivänä syyskuuta 2021,

Euroopan parlamentin ja neuvoston asetuksen (EU) 2019/2033 täydentämisestä sellaisten teknisten sääntelystandardien osalta, joissa määritetään K-tekijän ”päivittäinen kaupankäyntivirta” (K-DTF) kertoimiin tehtävät korjaukset

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon sijoituspalveluyritysten vakavaraisuusvaatimuksista sekä asetusten (EU) N:o 1093/2010, (EU) N:o 575/2013, (EU) N:o 600/2014 ja (EU) N:o 806/2014 muuttamisesta 27 päivänä marraskuuta 2019 annetun Euroopan parlamentin ja neuvoston asetuksen (EU) 2019/2033 (1) ja erityisesti sen 15 artiklan 5 kohdan kolmannen alakohdan yhdessä sen 15 artiklan 5 kohdan c alakohdan kanssa,

sekä katsoo seuraavaa:

(1) Päivittäinen kaupankäyntivirta (DTF) lasketaan liiketoimien volyymin perusteella. Kaupankäyntivolyymin kasvuun johtavat olosuhteet voivat sen vuoksi pakottaa omaan lukuun kauppaa käyvät sijoituspalveluyritykset, mukaan lukien markkinatakaajat, vähentämään kaupankäyntitoimintaansa. Tämä voi johtaa markkinoiden likviditeetin vähenemiseen, mikä saattaa heikentää rahoitusvakautta. K-DTF-kertoimia olisi näiden olosuhteiden vuoksi korjattava siten, että vältetään kaupankäyntihalukkuuden väheneminen. Jos olosuhteet johtavat kaupankäyntivolyymin pienenemiseen, näitä näkökohtia ei sovelleta, minkä vuoksi K-DTF-kertoimien korjausten olisi perustuttava ainoastaan suurten volatiliteettijaksojen aikana esiintyvään kaupankäynnin volyymiin.

(2) Jos K-DTF-tekijän vaatimukset stressikausien markkinaolosuhteissa ovat liian rajoittavia ja haittaavat rahoitusjärjestelmän vakautta, asetuksen (EU) 2019/2033 15 artiklan 2 kohdassa tarkoitettua kerrointa olisi korjattava siten, että se on pienempi kuin kyseisen artiklan taulukossa 1 ilmoitettu kerroin, jotta K-DTF-tekijä ei vähennä kaupankäyntihalukkuutta.

(3) Koska asetuksen (EU) 2019/2033 15 artiklan 5 kohdan c alakohdassa viitataan komission delegoidussa asetuksessa (EU) 2017/578 (2) tarkoitettuihin stressikausien markkinaolosuhteisiin, stressikausien alkamis- ja päättymisajankohdan tulisi olla linjassa delegoidun asetuksen (EU) 2017/578 6 artiklan 2 kohdan säännösten kanssa, jotka koskevat stressikausien markkinaolosuhteiden tunnistamista kauppapaikassa.

(4) Korjatun K-DTF-tekijän laskemiseksi stressikausien markkinaolosuhteiden olisi katettava tapaukset, joissa kaupankäyntivolyymin ja hinnan lyhyen aikavälin muutoksilla on merkittävä vaikutus K-DTF-tekijän laskentaan. Koska stressikausien markkinaolosuhteet voivat kestää määrittelemättömän ajanjakson, mukaan lukien niinkin lyhyet kuin muutaman minuutin pituiset jaksot, korjattujen kertoimien olisi voitava heijastaa päivittäisen kaupankäyntivirran arvoa, joka esiintyy minkä tahansa eripituisten ajanjaksojen aikana.

(5) Tämä asetus perustuu Euroopan pankkiviranomaisen komissiolle toimittamiin teknisten sääntelystandardien luonnoksiin, joita laadittaessa se on kuullut Euroopan arvopaperimarkkinaviranomaista.

(6) Euroopan pankkiviranomainen on toteuttanut avoimet julkiset kuulemiset teknisten sääntelystandardien luonnoksista, joihin tämä asetus perustuu, analysoinut niihin mahdollisesti liittyviä kustannuksia ja hyötyjä sekä pyytänyt neuvoja Euroopan parlamentin ja neuvoston asetuksen (EU) N:o 1093/2010 (3) 37 artiklan mukaisesti perustetulta pankkialan osallisryhmältä,

ON HYVÄKSYNYT TÄMÄN ASETUKSEN:

1 artikla K-DTF-kertoimien korjaukset 1. Asetuksen (EU) 2019/2033 15 artiklan 2 kohdan taulukossa 1 tarkoitettujen K-DTF-kertoimien korjaukset määritetään seuraavalla kaavalla siinä tapauksessa, että delegoidussa asetuksessa (EU) 2017/578 tarkoitetussa stressikausien markkinaolosuhteissa K-DTF-vaatimukset vaikuttavat asetuksen (EU) 2019/2033 15 artiklan 5 kohdan c alakohdassa tarkoitetulla tavalla liian rajoittavilta ja rahoitusvakaudelle haitallisilta: a) K-DTF käteiskauppojen kerroin: Cadj = C * (DTFexcl / DTFincl) jossa Cadj = korjattu kerroin C = asetuksen (EU) 2019/2033 15 artiklan 2 kohdassa olevassa taulukossa 1ilmoitettu kerroin DTFexcl = asetuksen (EU) 2019/2033 33 artiklan mukaisesti mitattu käteiskauppojen päivittäinen kaupankäyntivirta, pois lukien 2 artiklassa tarkoitettujen stressikausien markkinaolosuhteiden aikana tapahtuvan käteiskaupan arvo; ja DTFincl = asetuksen (EU) 2019/2033 33 artiklan mukaisesti mitattu käteiskauppojen päivittäinen kaupankäyntivirta käteiskauppojen DTF, mukaan lukien 2 artiklassa tarkoitettujen stressikausien markkinaolosuhteiden aikana tapahtuvan kassakaupan arvo. b) K-DTF johdannaiskauppojen kerroin: Cadj = C * (DTFexcl / DTFincl) jossa Cadj = korjattu kerroin C = asetuksen (EU) 2019/2033 15 artiklan 2 kohdassa olevassa taulukossa 1 ilmoitettu kerroin DTFexcl = asetuksen (EU) 2019/2033 33 artiklan mukaisesti mitattu johdannaisten päivittäinen kaupankäyntivirta, pois lukien 2 artiklassa tarkoitettujen stressikausien markkinaolosuhteiden aikana tapahtuvan johdannaiskaupan arvo; ja DTFincl = asetuksen (EU) 2019/2033 33 artiklan mukaisesti mitattu johdannaisten päivittäinen kaupankäyntivirta, mukaan lukien 2 artiklassa tarkoitettujen stressikausien markkinaolosuhteiden aikana tapahtuvan johdannaiskaupan arvo. DTFexcl:n laskennassa on otettava huomioon ainoastaan päivittäisen kaupankäyntivirran arvo, joka liittyy rahoitusvälineisiin tai rahoitusvälineiden kohde-etuuksiin, joilla käydään kauppaa kauppapaikan kaupankäyntisegmentillä sellaisen tapahtuman aikana, jonka osalta stressikausien markkinaolosuhteiden on katsottu toteutuneen kyseisessä kauppapaikassa.

2 artikla Stressikausien markkinaolosuhteet Sovellettaessa 1 artiklaa stressikausien markkinaolosuhteita vastaavalla tapahtumalla tarkoitetaan tilannetta, jossa delegoidun asetuksen (EU) 2017/578 6 artiklan 2 kohdassa tarkoitetut parametrit täyttyvät ja jossa kyseiset stressikausien markkinaolosuhteet johtavat kaupankäyntivolyymin kasvuun. Stressikausien markkinaolosuhteita vastaavan tapahtuman alkamis- ja päättymisajankohdan on oltava ajankohta, jonka kauppapaikka on tunnistanut delegoidun asetuksen (EU) 2017/578 6 artiklan 2 kohdan mukaisesti.

3 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 22 päivänä syyskuuta 2021. Komission puolesta Puheenjohtaja Ursula VON DER LEYEN

(1) EUVL L 314, 5.12.2019, s. 1.

(2) Komission delegoitu asetus (EU) 2017/578, annettu 13 päivänä kesäkuuta 2016, rahoitusvälineiden markkinoista annetun Euroopan parlamentin ja neuvoston direktiivin 2014/65/EU täydentämisestä markkinatakaussopimuksiin ja -järjestelmiin sovellettavia vaatimuksia koskevilla teknisillä sääntelystandardeilla (EUVL L 87, 31.3.2017, s. 183).

(3) Euroopan parlamentin ja neuvoston asetus (EU) N:o 1093/2010, annettu 24 päivänä marraskuuta 2010, Euroopan valvontaviranomaisen (Euroopan pankkiviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/78/EY kumoamisesta (EUVL L 331, 15.12.2010, s. 12).